કેબિનેટ મિનિસ્ટરોએ પાંચ કલાકની લાંબી ચર્ચાના અંતે થેરેસા મેની બ્રસેલ્સ સાથેની સમજૂતીના ડ્રાફ્ટને બહાલી આપતા વડા પ્રધાન સામે પ્રથમ અવરોધ દૂર થયો હતો. જોકે, હવે પાર્લામેન્ટમાં તેને પસાર કરાવવાનો મોટો અવરોધ પસાર કરવાનો બાકી રહે છે. ટોરી પાર્ટીના સાથી પક્ષ DUP તેમજ લેબર પાર્ટીએ સંસદમાં બ્રેક્ઝિટ ડ્રાફ્ટ વિરુદ્ધ મતદાન કરવાની જાહેરાત પણ કરી દીધી છે. ડિસેમ્બરની શરૂઆતમાં પાર્લામેન્ટમાં મતદાન થઈ શકે છે. ઈયુ છોડવાના હિમાયતી ટોરી સાંસદો તેમજ ઈયુમાં રહેવાતરફી કેટલાક સાંસદો પણ યુકેને બ્રસેલ્સની દયા પર નિર્ભર બનાવવાનો આક્ષેપ લગાવી રહ્યા છે. બ્રેક્ઝિટ સેક્રેટરી ડોમિનિક રાબ, નોર્ધન આયર્લેન્ડ માટેના મિનિસ્ટર શેલેષ વારા, વર્ક એન્ડ પેન્શન્સ સેક્રેટરી એસ્થર મેક્વે તેમજ જૂનિયર બ્રેક્ઝિટ મિનિસ્ટર સુએલા બ્રેવરમાને સમજૂતી ડ્રાફ્ટના વિરોધમાં સરકારમાંથી રાજીનામાં આપી દીધાં હતાં. માઈકલ ગોવ, ક્રિસ ગ્રીલિંગ અને એઈડ સેક્રેટરી પેની મોરડાઉન્ટનાં રાજીનામાંની પણ ભારે અટકળો ચાલી રહી છે. બીજી તરફ, થેરેસા મે સામે વિરોધ વધી રહ્યો છે અને તેમને અવિશ્વાસના મત થકી હોદ્દા પરથી દૂર કરવા બળવાની યોજનાઓ ઘડાઈ રહી છે. જોકે, કેટલાક મધ્યમમાર્ગી ટોરી સાંસદો બળવાખોરોનો વિરોધ કરી રહ્યા છે. થેરેસા મેએ પત્રકાર પરિષદમાં તેમના બ્રેક્ઝિટ સોદાને રાષ્ટ્રીય હિતમાં ગણાવવા સાથે વિરોધીઓને જોરદાર લડત આપવાનો નિર્ધાર વ્યક્ત કર્યો હતો.